**חנוכה**

לוח השנה היהודי היה אחד מהגורמים שאיחדו את עם ישראל לאורך ההיסטוריה, גם בזמן שהעם חי על אדמתו בישראל, ובעיקר לאחר תחילת הגלות. החגים סימלו ימים שבהם שכונות שלמות בוורשה, צנעא, פריז ודמשק לבשו לבן. מספרים שהנמל של סלוניקי היה סגור בימות השבת.

במאות ה19 וה20, לאחר החילון ועליית המימד הלאומי של היהודי, אותו לוח שנה נשאר לוח שכולם מציינים, אבל החגיגות השתנו. דוגמא בולטת לכך אפשר לראות סביב הציון של ל"ג בעומר, חג שצוין סביב הפוגרומים וסיפור המגפה של תלמידי רבי עקיבא הפך להיות החג של בר כוכבא, הלוחם בעל החץ וקשת.

תהליך זה קרה גם לחג החנוכה, שהפך מחג שסובב סביב נס פך השמן של התלמוד הבבלי לחג על תקומה יהודית בישראל, מרד בשלטון הזר וסיפורי הגבורה של המכבים בראשות אלעזר ויהודה. מפך שנתן שמן ללפידים בוערים, מהתערבות הקב"ה במלחמות העם לניצחונות הנובעים מכוח הזרוע.

את הדברים אפשר לראות מתוך בחינה של שירי הילדים של חג החנוכה[[1]](#footnote-1). ראשית נראה שיר שמשמר את האתוס של הנס, את הרעיון שחג החנוכה סובב סביב טיהור המקדש והחזרת העבודה אליו.

כד קטן, כד קטן / שמונה ימים שמנו נתן

כל העם התפלא / מאליו הוא מתמלא

כל העם אז התכנס / והכריז אך זהו נס

אילולא כד זה נשאר / מקדשנו לא הואר[[2]](#footnote-2)

עכשיו נסתכל על שיר שנועדו לעצב תודעה חדשה, חג שהזהות שלו היא של גבורת אנשים וניצחון צבאי.

הבה נרימה / נס ואבוקה

יחד פה נשירה / את שיר החנוכה

מכבים אנחנו דגלינו רם, נכון / ביוונים נלחמנו ולנו הניצחון

פרח אל פרח זר גדול נשזור / לראש המנצח מכבי גיבור[[3]](#footnote-3)

לבסוף נסתכל על חלקים של שירים אחרים שיוצאים בצורה ברורה נגד רעיון הנס והעשייה האלהית ובעד העשייה האנושית, מלחמת המכבי החזק והגא.

הדוגמא הבולטת ביותר היא שירו של אהרן זאב[[4]](#footnote-4) 'אנו נושאים לפידים', בו הוא בועט בצורה מפורשת באתוס של הנס ובונה אתוס של יהודי לוחם "נס לא קרה לנו פח שמן לא מצאנו / בסלע חצבנו עד דם, ויהי אור". קשה היה להעביר את המסר בצורה יותר ברורה.

נסיים בדוגמא פחות מוכרת. המילים המוכרות "מי ימלל גבורות ישראל" (בשירו של מנשה רבינא) הן ציטוט לא מדויק (בכוונה תחילה) של הפסוק "מי ימלל גבורות ה' ישמיע כל תהילתו" (תהילים ק"ו). אפשר לראות איך בצורה ברורה המשורר רצה להוציא את הגבורות מידי ה' ולהעביר את המוקד של השיר לעשייה האנושית – וגם בסוף השיר הוא קורא לאנשים לממש את חזון הציונות "ובימינו כל עם ישראל / יתאחד, יקום ויגאל".

בואו נשאל את עצמנו, האם חייב להיות מתח בין שני הסיפורים? האם אפשר לספר סיפור בו המלחמה היא מלחמה אנושית, אבל יש בה גם התערבות אלהית? לפי המחבר של תפילת על הנסים הנאמרת בחנוכה הדבר אפשרי.

"על הנסים ועל הפורקן ועל הגבורות ועל התשועות ועל המלחמות... מסרת גיבורים ביד חלשים ורבים ביד מעטים, וטמאים ביד טהורים ורשעים ביד צדיקים".

גם נסים וגם מלחמות, גם ניצחון של הגוף ושל היהודי החלש וגם ניצחון של הרוח, של היהודי הטהור. בניגוד לסיפורי ושירי ילדים, בחיים אפשר להעביר מסר קצת יותר מורכב.

1. באופן כללי, שירי ילדים וספרי ילדים מציגים בצורה הכי ברורה את המסר שהמבוגר רוצה להעביר לילדיו. [↑](#footnote-ref-1)
2. מילים: לוין קיפניס, לחן: נחום נרדי [↑](#footnote-ref-2)
3. מילים לוין קיפניס, לחן: על פי האורטוריה של הנדל, 'יהודה המקבי'. [↑](#footnote-ref-3)
4. אהרן זאב היה קצין החינוך הראשי הראשון של צה"ל, ושירת בתפקיד 15 שנה. [↑](#footnote-ref-4)